Afrikaans – Tuisskool in Afrikaans
As lesvoorbereiding al jou tyd opvreet
As ek 15-Minuut-Afrikaans se lesse opstel, steun ek swaar op woordeboeke. Dalk dink jy nou: as ek net woordeboeke hoef na te slaan, hoekom 15-Minuut-Afrikaans koop. Natúúrlik kan jy eie lesse opstel. Ek weet van ma's wat 15-Minuut-Afrikaans aangekoop het wat waarskynlik beter taalkenners as ek is. Van hulle het 'n agtergrond in Latyn, Duits en Frans of is getroud met predikante wat Grieks en Hebreeus ken.
Wat ek doen, is om vir jou tyd te spaar deur die Afrikaanse taalwerk namens jou in happiegrootte lesse te verpak. Ek raai jou egter steeds aan om minstens een woordeboek byderhand te hê.
Die woordeboeke wat ek gebruik
Toe ek 15-Minuut-Afrikaans begin saamstel, het ek 'n bietjie van 'n krisis beleef. My formele kennis van Afrikaanse taalleer was woes verroes en ek het goeie handboeke nodig gehad. Die moeilikheid is dat ek 15 000 kilometer ver van Afrikaanse hulpbronne sit. Hoe nou gemaak?
Ek en tweedehandse boeke is ou vrinne
Ek het Amazon geraadpleeg om te sien of ek Afrikaanse taalleerhandboeke oor die pos kan bestel. Groot was my verbasing tot ek 'n tweedehandse boek met die naam Skryf Afrikaans Reg opspoor. As 'n tuisskoolouer is ek en tweedehandse boeke ou vrinne. Binne 'n week is die boek by my huis in Amerika afgelewer. Hy was feitlik nuut. Wat was die boek se storie, het ek gewonder. Wie het hom al die pad van Suid-Afrika af saamgekarring net om hom weer verkoop?
Skryf Afrikaans Reg is 'n wonderlike boek, maar hy was nie wat ek tóé nodig gehad het nie. Die boek is op joernaliste gemik en is vol reëls waar om hoofletters te gebruik en waar om dinge in skuinsdruk te skryf. Daar is ook afdelings in oor kommas en afkortings. Alles dinge wat ek hoop in opvolgkursusse van 15-Minuut-Afrikaans aandag sal kry. Maar vir die eerste kursus wou ek eenvoudige dinge weet, soos hoe spoor mens 'n naamwoord op en wat is nou weer al die voornaamwoorde wat Afrikaans gebruik.
Lank lewe VivA!
En toe ontdek ek VivA. VivA is die Virtuele Instituut vir Afrikaans en word onder meer deur Noordwes Universiteit, die Solidariteit Beweging en die Atterbury Trust geborg. Vir my, wat myle en myle ver sit, het VivA gevoel asof ek onverwags melktert en koeksisters te ete gekry het.
As jy beter wil spel
Die eerste VivA produk wat ek aangekoop het, is die elektroniese Afrikaanse speltoetser. Vir R299 kry mens 'n oulike speltoetser, wat boosrooi uitslaan as jy 'n woord verkeerd spel. Die speltoetster sit ook sulke blou treinspoor-strepies aan om jou te waarsku jy het nou 'n woord beet waarmee mense dikwels 'n fout maak. Soos hys en huis. Te oulik. Die speltoetser maak ook jou 'n se strepie vanself reg om en gee vir jou sinonieme.
Maar die speltoetser was nog steeds nie genoeg nie. Ek moes hier van ver weer diep in Afrikaans kon induik en haar siel van nuuts af ontdek. Toe koop ek vir R400 vir my 'n jaar se toegang tot die Handwoordeboek van die Afrikaanse taal (HAT).
Die HAT is 'n goudmyntjie, hoor!
Ek boer deesdae in die aanlyn HAT. Enige woord wat ek opsoek, gee vir my soveel meer inligting as wat ek ooit kon hoop om te kry. 'n Definisie van die woord, voorbeeldsinne, raad om Anglisismes te vermy. Die HAT is die ideale bron vir iemand soos ek, wat op 'n agterstevoorom manier taalkunde wil leer deur die lewende taal te vat en van daar haar dele en struktuur uit te maak.
Twee koppe én twee woordeboeke is beter as een
Saam met my HAT intekening het ek van VivA af ook eenhonderd gratis elektroniese soektogte in die Woordeboek van die Afrikaanse taal (WAT) gekry. Ek het net so lustig in die WAT rondgesnuffel as in die HAT. Toe ek my komplimentêre WAT intekening uitgeput het, het ek sonder om te huiwer ook op die WAT (R200 per jaar) ingeteken.
Waar kom daardie woord vandaan?
Omdat ek daarin belangstel, het ek ook 'n intekening in die Etimologiewoordeboek van Afrikaans (R150 per jaar) gekoop. Dié woordeboek sê waar woorde vandaan kom. Ek hoop jy geniet die geskiedenis van interessante Afrikaanse woorde soos tamaai en poegaai net so baie soos ek.
Watter VivA woordeboeke moet jy kry?
Die elektroniese speltoetser is wonderlik en dié beveel ek beslis aan.
Ek sou sê kry óf die aanlyn HAT óf die WAT.
VivA het ook 'n gratis toeps met 'n Afrikaanse woordelys, wat op selfone, rekenaars en tablette werk. Soek net na VivA app in jou toepswinkel.
VivA het 'n elektroniese skoolwoordeboek, maar ek sien dis 'n massa-intekening vir skole. So raai wat? Ons tuisskolers suip alweer aan die agterspeen. Dalk kan ons deur die Tuisskoolvereniging of die Pestalozzi Trust 'n afslag vir tuisskolers beding.
Om nóg meer belangstelling in 15-Minuut-Afrikaans as die wonderlike reaksie wat ek reeds gehad het, te kry, wil ek graag 'n wedstryd uitskryf vir al my intekenare en studente. Ek oorweeg komplimentêre intekening tot die HAT, die WAT en die Afrikaanse speltoetser as pryse. Ek wil nie 'n kompetisie hê wat bloot op geluk geskoei is nie. Sal jy belangstel in so 'n prys as ek dit gee vir die persone wat vir my onderskeidelik die meeste mense vir die kursus en vir my poslys werf? Laat weet my asseblief. Ook as jy ander voorstelle het van wat ek as meriete kan gebruik om die pryse uit te deel.
Januarie 5, 2017	 0
Pluk die mat uit onder die skeptiese siele
Dink net hoe jy die mat onder jou kritiese skoonsus / niggie / vriendin ( ja, die een met die super slim skoolkinders) gaan uitpluk as jou tuisgeskoolde bloedjies koeltjies van wederkerende voornaamwoorde begin praat. As jy 15-Minuut-Afrikaans begin gebruik, is dit heel moontlik, hoor, want week vir week maak die leerders met meer en meer Afrikaanse woordsoorte kennis.
Hulle werk elke dag met 'n sin of twee uit 'n storie, wat klaar in goeie, korrekte Afrikaanse geskryf is. Soos in 'n skattejag moet hulle dan woordsoorte, soos naamwoorde en werkwoorde in die sin raaksien en merk.
Mettertyd gaan ons ook na sinsdele kyk, soos wat die onderwerp van die sin is en wat die voorwerp. Die ontleding wat saam met elke les gaan, is amper soos 'n X-straal foto wat van die sin geneem is en wat die leerder insig gee in die onderbou van Afrikaans.
Hoekom moet kinders leer hoe hulle moedertaal se struktuur lyk? As ek kyk na die tientalle e-posse wat ek hieroor gekry het, ken ma's soos jy reeds die antwoord op daardie vraag. Ken kinders hulle taal se struktuur, kan hulle beter skryf en hulle beter uitdruk. Om jou goed uit te druk, is seker die belangrikste vaardigheid wat enige mens moet aanleer. 'n Vlot uitdrukkingsvermoë maak jou beroepslewe, jou gesinslewe en jou gemeenskapslewe makliker.
Om geleidelik leerders se taalvernuf uit te bou, het 15-Minuut-Afrikaans die volgende komponente:
· Taalleer (soos woordsoorte en sinsdele)
· Leestekens (hoe om dit reg te gebruik)
As dit na baie en moeilike werk klink, moenie bekommerd wees nie. Onthou, 15-Minuut-Afrikaans is klaar namens jou verpak. Boonop gaan ek en jy die leerinhoud happie vir happie vir die kinders voer.
Nog net 'n paar dae en dan hoop ek om aan te kondig dat 15-Minuut-Afrikaans uiteindelik beskikbaar is.
Desember 1, 2016	 0
Kaalvoet skool toe? Stukke beter!
Die een ding wat ek as tuisskoolma nooit wou doen nie, was skool by die huis. Van velle en velle vol oefeninge, toetse, rapporte en roosters het ek ver weggebly. Met my twee nou in hulle laat tienerjare, is ek so bly ons het tuisskool skoolloos en kaalvoet gedoen. Johannes (19) en Annamaria (17) kan vandag alles doen wat skoolkinders kan. Met een verskil: hulle het hul lus vir leer behou.
Mense let dikwels my twee kinders se blink oë op, die feit dat hulle steeds dink die wêreld is 'n wonderlik-interessante plek, waar mens so baie kan ontdek. Belangriker nog: na al die jare van tuisonderrig, hou ek hou nog steeds baie van my kinders en dit lyk darem of hulle nog van my hou. Ek dink dis omdat ek (meestal, maar nie altyd nie, ek is net 'n mens, hoor!) nie hulle slawedrywende juffrou was nie. Ek was hulle ma, wat saam met hulle vakke, feite en idees verken het, meestal deur net daaroor te gesels.
Met die ontwikkeling van my taalkursus het ek probeer om die belangrikste lesse wat ek oor tuisonderrig geleer het, vir ander Afrikaanse ma's deur te gee. Daarom is 15-Minuut-Afrikaans in happiegrootte. Die lesse is gelaai met pitkos, maar is nie moed-breek-lank nie.
En o ja, jy het reg gelees, die kursus heet nou 15-Minuut-Afrikaans. Die klompie tuisskoolma's wat die eerste hoofstukke vir my getoets het, het laat weet tien minute is bietjie min, vyftien is meer realisties.
Ek vorder goed moet die oplaai van die program. Nadat ek so pas weer terugvoering van 'n tuisskoolma gekry het, wil ek net eers haar wenke inwerk.
Môre verduidelik ek vir jou hoekom 15-Minuut-Afrikaans jou kan help om meer gesprekke met jou kinders te hê, wat julle verhouding kan verbeter.
As jy meer inligting oor 15-Minuut-Afrikaans wil hê, stuur vir my 'n epos na: tuisskoolmarisa@gmail.com